钦定古今图书集成/明伦汇编/氏族典/第599卷 > 宇文㢸
## 钦定古今图书集成/明伦汇编/氏族典/第599卷 > 宇文㢸

按《隋书宇文㢸传》，“㢸字公辅，河南洛阳人也。其先与
周同出。祖直力觐，魏钜鹿太守。父珍，周宕州刺史。㢸
慷慨有大节，博学多通。仕周，为礼部上士，转内史都
上士。武帝建德五年，大举伐齐，㢸募三辅豪侠少年
数百人，以为别队。从帝攻拔晋州，身被三疮，苦战不
息，帝奇而壮之。后从帝平齐，以功拜上仪同，封武威”
县公。又率兵从梁士彦攻拔寿阳，寻改封安乐县公。
开皇初，以前功封平昌县公，迁尚书左丞，当官正色，
为百寮所惮。三年，突厥寇甘州，以行军司马从元帅
窦荣定击破之。平陈之役，令㢸持节为诸军节度，加
开府，擢拜刑部尚书，领太子虞候率。十八年，辽东之
役，授元帅汉王府司马，仍寻领行军总管，历朔、代、吴
三州总管，皆有能名。炀帝即位，征拜刑部尚书，转礼
部尚书。㢸既以才能著称，历职显要，声望甚重，物议
时谈，多见推许。帝颇忌之，竟坐诛死，时年六十二，天
下冤之。所著辞赋二十馀万言，为《尚书孝经注》行于
时。有子俭、瑗。